รีวิวจานด่วนอาหารสิ้นคิดสำหรับคนอยู่ย่านสาธุประดิษฐ์ ที่กล่าวว่าสิ้นคิดไม่ได้ว่าเพราะถนนสายนี้เต็มไปด้วยร้านข้าวมันไก่เป็นจำนวนมาก ตั้งแต่ต้นสายยันปลายสายของถนน มีทั้งร้านอร่อยและห่วยแตก 

ร้านสรณ์ ข้าวมันไก่ ก็เป็นเครือฐาติกับร้านนายธง ข้าวมันไก่ที่อยู่ซอยเดียวกันน่ะแหละครับ สูตรข้าว การต้มไก่ น้ำจิ้ม น้ำซุปมะนาวดอง ก็ได้มาจากร้านเม้งโภชนาที่อยู่ในละแวกไม่ไกลกันนัก 3 ร้านนี้รสชาดไม่หนีกันมากนัก แถมขายสไตล์เดียวกันมีทั้งข้าวมันไก่และก๋วยจั๊บ ว่าถึงรสชาดไก่ไม่ตบ เนื้อนุ่ม ขาว ข้าวเต็มเมล็ดไม่แห้งไม่แฉะไป น้ำจิ้มก็ดี น้ำซุปมะนาวดองแก้เลี่ยนได้ดี เครื่องในสดใหม่ไม่มีกลิ่นตุ ราคาสมเหตุสมผลไม่แพงเว่อร์ ปริมาณพออิ่ม 

ท่านใดแวะเวียนผ่านมาย่านสาธุประดิษฐ์ช่วงเย็นๆแวะเวียนมาชิมลิ้มรสได้ครับ เปิดขายช่วง 14.00-22.00 น. หยุดวันพุธสัปดาห์ที่ 2 และ 4 ของเดือน ร้านอยู่ซอยสาธุประดิษฐ์ 58 แยก 7 แต่อาจจะจอดรถลำบากหน่อยนะครับ ซอยมันแคบมาก 

"อาหารถึงจะลอกเลียนแบบกันได้ แต่สิ่งที่มีเอกลักษณ์ของตัวอาหารนั้นคือ ความใส่ใจของคนทำ" ทั้งหมดทั้งมวลนี้ คุณย่าไม่ได้กล่าวไว้ เพราะคุณย่าตายแล้ว (พี่เทพ เทนโด) 